Document ID: /fineweb-2-swissfilter-quality_10-filterrobots/filtered/02674.jsonl.gz/1

Afacere inedită în Luzern: haine vopsite cu ajutorul deșeurilor alimentare
Faimosul designer de modă Livia Naef produce o colecție de haine din țesături de in și deșeuri alimentare.
Încă din luna februarie a anului 2020, Livia Naef în vârstă de 36 de ani a început să producă în atelierul său din Luzern o colecție de haine unice. Având în vedere că foarte multe dintre piesele vestimentare sunt făcute în condiții improprii, așa cum spune creatoarea de modă, aceasta și-a dorit să conceapă un proiect nou și inovativ. Astfel că folosește exclusiv materiale certificate, de înaltă calitate, precum in, bumbac organic și cânepă. Mai mult, Naef a găsit cu ajutorul unui prieten, în podul bunicii acestuia mai multe bucăți de țesătură și suluri întregi de materiale. Folosindu-se de aceste materiale dar și de deșeuri alimentare, designerul elvețian concepe piese vestimentare unice.
Potrivit WWF, în Elveția sunt generate anual aproximativ 2,8 milioane de tone de deșeuri alimentare iar pornind de la această idee, Naef utilizează avocado, spanac, turmeric sau alte produse de acest gen pentru a colora țesăturile.
Cu toate acestea, este un proces îndelungat și necesită foarte multă atenție și materie primă. Creatoarea de modă povestește că adesea are nevoie de două ori mai multe deșeuri pentru a produce un kilogram de lenjerie.
Se aprovizionează de la vânzătorii locali iar ulterior sortează și mărunțește alimentele.
De exemplu, de la avocado folosește coaja și sâmburele pe care le fierbe în apă clocotită timp de o oră, le strecoară iar apoi adaugă țesăturile în infuzia obținută. Pentru a fixa culoarea folosește oțet și astfel obține un produs 100% natural.
Drept urmare, datorită acestui aspect hainele își pot schimba culorile în timp. Culorile organice au aceste proprietăți iar cumpărătorii sunt informați încă de la început.
“Culorile se vor schimba în timp. Dar asta face parte din poveste”, a explicat Naef.
Aceste piese vestimentare ce sunt vopsite și cusute manual au prețuri destul de piperate. Rochiile spectaculoase costă între 490 și 1700 de franci, de exemplu.
Naef înțelege că proiectul său este unul complex iar prețurile nu sunt la îndemâna oricui însă speră că așa poate atrage atenția populației asupra unor aspecte esențiale ale vieții. Ideea de bază a creatoarei și sloganul după care își ghidează munca este “hainele nu sunt cumparate pentru a fi purtate o dată ci pentru toată viața”.